Kirmo Lintinen

Kirmo Mauri Sakari Lintinen (s. 16. toukokuuta 1967 Saarijärvi)Kuka kukin on 2007, Otava 2006 on suomalainen säveltäjä, pianisti ja kapellimestari.

Lintinen opiskeli pianonsoittoa jyväskyläläisen Dmitry Hintzen oppilaana vuosina 1976–1986. Samanaikaisesti hän opiskeli Saarijärven kansalaisopistossa Mika Sairasen johdolla muun muassa musiikin teoriaa, trumpetin ja mellofonin soittoa sekä jazzmusiikkia. Kirjoitettuaan ylioppilaaksi Saarijärven lukiosta 1986 hän pääsi opiskelemaan Sibelius-Akatemiaan, missä jatkoi piano-opintojaan Seppo Kantosen ja Jouko Laivuoren johdolla. Lintinen valmistui musiikin maisteriksi jazzmusiikin koulutusohjelmasta 1997 pääaineenaan sävellys ja sovitus, joissa hänen opettajinaan olivat Jukka Linkola (1990–1993) ja Eero Hämeenniemi (1993–1996). Viitasaaren Musiikin ajan sävellyskursseille (opettajina muun muassa Jukka Tiensuu, Helmut Lachenmann ja Peter Eötvös) Lintinen osallistui aktiivisesti 1993–2003.

Lintinen on esiintynyt niin solistina, yhtyemuusikkona kuin kapellimestarina suomalaisissa jazz-, sinfoniaorkesteri- ja kamarimusiikkikokoonpanoissa. Hän on toiminut UMO:n vakituisena pianistina vuodesta 1989, vuosina 1994-2019 myös kapellimestarina sekä ohjelmistojen suunnittelijana. Lintinen on johtanut UMO:a lukuisilla kotimaan- ja ulkomaankiertueilla sekä 11 CD-taltioinnilla. UMO:n 49-vuotisen historian aikana Lintinen on orkesterin eniten käyttämä kapellimestari. Lintinen on työskennellyt kapellimestarina myös UMO:n ulkopuolella (muun muassa Avanti!, Tapiola Sinfonietta, Keski-Pohjanmaan kamariorkesteri, Lapin kamariorkesteri, Tampere Filharmonia, Oulu Sinfonia, Kymi Sinfonietta, Pori Sinfonietta sekä Lahden, Vaasan, Mikkelin, Joensuun, Lappeenrannan ja Kuopion kaupunginorkesterit).1994-2013 hän teki yhteistyötä lauluyhtye How Many Sistersin kanssa pianistina, sovittajana ja kapellimestarina. Omien teostensa lisäksi hän on kantaesittänyt runsaasti kollegojensa sävellyksiä sekä ollut useiden sävellys- ja sovitustilausten alkuunpanijana ja/tai tilaajana. Vannoutuneena cinefiilinä hän on myös usein esiintynyt mykkien elokuvien säestäjänä niin Kansallisessa audiovisuaalisessa arkistossa (ent. Elokuva-arkisto) kuin kotimaisilla musiikki- ja elokuvafestivaaleilla.

Lintisen päätyö on vuosituhannen vaihteesta lähtien ollut säveltäminen. Hänen tuotantonsa ulottuu lastenlauluista oopperaan, pedagogisista pikkukappaleista elokuvamusiikkiin, tanssimusiikista dodekafoniaan ja jazzista barokkiallusioihin. Suurin osa edustaa länsimaisen vakavan musiikin perinnettä. Pääteoksiin kuuluu 12 soitinkonserttoa, muun muassa tuubakonsertto (2014), harmonikkakonsertto (2015), klarinettikonsertto (2013), kitarakonsertto (2011), viulukonsertto Puustokokemuksia (2010), kaksi pianokonserttoa (2008 ja 2009) sekä sellokonsertto (kantaesitys Pekingissä 2010). Muista teoksista mainittakoon musiikkisatu Haapaneitty, Mettäntyttö (2007), kuoro- ja orkesteriteos Cantata proverbiorum (1999), Mobile festivo sinfoniaorkesterille (2003), 'konsertoiva madrigaali' David ja Batseba laulusolisteille ja barokkiorkesterille (2001) sekä kolme oopperaa: lapsiyleisölle suunnattu Voi vietävä! (2001; engl. version Nuts about Nosh ensiesitys Torontossa 2003; venäjänkielisen version Nu i nu ensiesitys Pietarissa 2008), kokoillan tragikomedia, barokkiooppera Fitness (2005–2007) sekä ‘teiniooppera’ Loputon lompsa (2011–2012). 2009 levy-yhtiö Alba julkaisi levyllisen Lintisen kamarimusiikkia.

Lintinen opetti Sibelius-Akatemian jazzosastolla 1989–2007 muun muassa sävellystä ja länsimaisen taidemusiikin historiaa. Hän oli perustamassa saarijärveläistä kulttuuritapahtumaa Kirmot ja toimi sen taiteellisena johtajana 2001–2005. Hän oli Sibelius-Akatemian SibaFest-konserttikokonaisuuden ja Avanti!:n Suvisoiton (Porvoo) taiteellisena johtajana 2008. Hän on myös kirjoittanut teosesittelyjä konserttiohjelmiin ja toiminut useissa luottamustehtävissä apurahalautakunnissa (muun muassa Lusesin vakavan musiikin taiteellinen toimikunta 2003–2012, valtion säveltaidetoimikunnan hallitus 2004–2006 ja ESEKin työskentelytukijaos 2007–2012, Konserttikeskus ry:n hallitus 2012–2019, Musiikin edistämissäätiön [MES] työskentelytukitoimikunta 2013–2015, Suomen Säveltäjäin Sibelius-rahaston hallitus 2021-23). 

Lintiselle myönnettiin Suomen Jazzliiton Yrjö-palkinto 2003 ja Valtion säveltaidetoimikunnan 5-vuotinen taiteilija-apuraha 2008–2012 ja 2017–2021.

 Teoksia 

 Oopperat 

 Voi vietävä! (Päivi Loponen & Karla Loppi, 2000), lastenooppera
 Fitness (Veli-Pekka Hänninen, 2005-7), 'kaksinäytöksinen kevytooppera'
 Loputon lompsa (Veli-Pekka Hänninen, 2012), 'teiniooppera'

 Orkesteriteokset 

 Zerkalo (1999-2000), sinfoniaorkesterille ja big bandille
 Concerto da camera (2000), huilulle, klarinetille ja jousiorkesterille
 Esplanade (2000), sinfoniaorkesterille
 YTY (2000), puhallinorkesterille
 Tango Lumpero (1991/2002), huilulle, klarinetille, pianolle ja jousiorkesterille
 Mobile festivo (2003), sinfoniaorkesterille
 Lampi (2004), 11:lle baritonitorvelle
 Musica per amici (1992/2005), sinfoniaorkesterille
 Tuhansien järvien valssi (1998/2005), sinfoniaorkesterille
 Tyrni (2006), jousiorkesterille
 Miyazaki (2013), kahdelle nelikätiselle pianolle, lyömäsoittimille ja klarinettiorkesterille
 Toccata urbana (2014), 14:lle saksofonille
 La pista (2014), 14:lle saksofonille
 Concerto per orchestra (2017), sinfoniaorkesterille
 Scena del balcone (2017), jousiorkesterille
 La permanenza della memoria (2023) jousikvartetille ja sinfoniaorkesterille

 Teoksia soolosoittimille ja orkesterille 

 Saksofonikonsertto (2000)
 Duo concertante (2002), klarinetille, kontrabassolle ja orkesterille
 Concertino (2006-7), piccolotrumpetille ja vaskiorkesterille
 Concertino (2008), käyrätorvelle ja puhallinorkesterille
 Pianokonsertto 1 (2008)
 Pianokonsertto 2 (2009)
 Sellokonsertto (2009-10)
 Puustokokemuksia (2010), viulukonsertto
 Kitarakonsertto (2011)
 Klarinettikonsertto (2012-13)
 Tuubakonsertto (2014)
 Harmonikkakonsertto (2014-15, rev. 2023)

 Kamarimusiikkia 

 Family Meeting (1993), vaskikvintetille ja rummuille
 Roosan laulu (1994/2009), puhallinkvintetille
 Faabeli (1996), huilulle, bassoklarinetille, kitaralle ja lyömäsoittimille
 Col 2 (1997), sellolle ja pianolle
 Oikku (1997), bassoklarinetille ja pianolle
 Septetto (1993-98), kuudelle fagotille ja kontrafagotille
 Sonata classica (1992-99), huilulle ja kitaralle
 Divertimento (1999), torviseitsikolle
 Trio (2001), saksofonille, sellolle ja pianolle
 Kimppu (2001-2), fagotille, viola da gamballe, cembalolle ja lyömäsoittimille
 Vesi (2002), kahdelle kanteleelle
 Abrakadabra (2002), huilulle, bassoklarinetille, kitaralle ja lyömäsoittimille
 Quattro capricci (2002-2004), saksofonikvartetille
 Lammesta (2004), fagotille ja pianolle
 Marcheairrag (2004-5), huilulle, klarinetille, viululle, sellolle ja pianolle
 Foolproof Fanfare (2006), vaskikvintetille
 Canonische Begegnungen (2006), oboelle, klarinetille ja pianolle
 Rondo burlesque (2007-8), fagotille ja pianolle
 Trio concertante (2002/2009), klarinetille, kontrabassolle ja pianolle
 Rieha (2009), klarinetille ja pianolle
 C.I.D. (2009), puhallinkvintetille
 Lamento (2000/2009), kahdelle trumpetille ja pianolle
 Myrsky vesilasissa (2014), huilulle, fagotille ja pianolle
 Ballata concertante (2015-16), klarinetille, fagotille, käyrätorvelle ja jousikvintetille
 Barkaroli (2015-16), huilulle ja kitaralle
 Sitten - Tema con quattro variazioni (2020), kahdelle tenorinokkahuilulle
 Hintze Tänze (2022), kahdelle pianolle
 La loure de la vie (2024), viola da gamballe ja cembalolle

 Sooloteoksia 

 Kolme pianokappaletta (1994-95), pianolle
 Tuhansien järvien valssi (1998), pianolle
 Hihasta (1999), pianolle
 Palindromi (2000), pianolle
 Puuska (2004), harmonikalle
 Anime di pietra (2023), cembalolle

 Näyttämömusiikkia 

 Gabriel, tule takaisin! (Mika Waltari, 1992)
 Kesäyön unelma (William Shakespeare, 1993)
 Matti ja Jumalatar (Harri Tapper, 1997)
 Haapaneitty, Mettäntyttö (Arja Puikkonen, 2007), musiikkisatu lukijalle, huilulle, oboelle ja jousikvintetille

 Vokaalimusiikkia 

 Sydän liekeissä (Arto Melleri, 1993), naiskuorolle ja soitinyhtyeelle
 Entten tentten (suom. lastenloru, 1998), sekakuorolle
 Cantata proverbiorum (Biblia Sacra Vulgata, 1999), kantaatti sekakuorolle ja soitinyhtyeelle
 Et angelum quem vidi (Biblia Sacra Vulgata, 2000), sopraanolle ja uruille
 Hala hippan (trad., 2000), sekakuorolle
 David ja Batseba (Veli-Pekka Hänninen, 2001), ‘konsertoiva madrigaali’ sopraanolle, tenorille ja barokkiyhtyeelle
 Maan kajoa (Harri Tapper, 2002), sopraanolle/baritonille ja pianolle
 Hulivililuonto passaa (trad., 2002), mezzosopraanolle, tenorille, baritonille ja pianolle
 Fiuu! (foneettinen teksti, 2003), sekakuorolle, pianolle ja harmonikalle
 Canzone (foneettinen teksti, 1984/2005), kolmelle naisäänelle ja sinfoniaorkesterille
 RytMyra (Mayvor Lintinen, 2002-2006), 28 lastenlaulua eläimistä ja aakkosista, laululle ja pianolle
 Kolme uutta virttä (Kaisa Raittila, 2006), laulu ja urut
 Kolme kynttilälaulua (Hannele Huovi, 2009), mezzosopraanolle ja big bandille
 Tango Veneto (Veli-Pekka Hänninen, 2009), mezzosopraanolle ja tango nuevo -kokoonpanolle
 Tuulten matkaan (Veli-Pekka Hänninen, 2011), mezzosopraanolle ja tango nuevo -kokoonpanolle
 Opettajia on sata erilaista (Kevätpörriäinen, 2016), ‘minikantaatti’ lapsikuorolle ja sinfoniaorkesterille
 Koodi ilolle (Minna Lindgren, 2016), 'oratorio buffo' sopraanolle, mezzosopraanolle, tenorille, baritonille, lapsikuorolle, sekakuorolle ja sinfoniaorkesterille
 Suomimummo (Veli-Pekka Hänninen, 2017), juhlakantaatti lapsikuorolle ja oppilasorkesterille
 Krookus-laulut (Harry Salmenniemi, 2019), naiskuorolle

 Musiikkia elokuviin ja televisioon 

 Klassikko (1999), musiikki lyhytelokuvaan, ohj. Taru Mäkelä (1999)
 Vänrikki Stoolin tarinat (2005),  musiikki elokuvaan Fänrik Ståls sägner,  ohj. John W. Brunius (1926)
 Viihdekonkarit (2007), musiikki tv-dokumenttisarjaan, ohj. Kari Kyrönseppä (2007-08)
 Mielikuvia (2011), musiikki kaitafilmikoosteeseen 1970-luvun Turusta

Lähteet

 Aiheesta muualla 
 Lintinen Suomalaisen musiikin tiedotuskeskuksen tietokannassa 
 Kirmo Lintisen haastattelu Nordic Highlights -lehdessä 

Luokka:Suomalaiset jazzpianistit
Luokka:Suomalaiset kapellimestarit (viihdemusiikki)
Luokka:Suomalaiset taidemusiikin säveltäjät
Luokka:Vuonna 1967 syntyneet
Luokka:Elävät henkilöt